**Z A P I S N I K**

**SA 17. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 16. ožujka 2023.

17. sjednica Gradskog vijeća Grada Ivanić-Grada održana je dana 16. ožujka 2023. godine s početkom u 16,30 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – Viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Ivica Kozjak, Lovorko Matković, Mirna Češković, Milica Piličić, Aleksandra Toth, Miljenko Šimunović, Tibor Vuković, Renato Mikac, Maja Krnjević, Mladen Prelec

Odsutni: Slaven Barišec, Irena Fučkar, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
4. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun
6. Tomislav Abramović – viši stručni suradnik – komunalni redar
7. Ilijana Mišković – viši stručni suradnik – komunalni redar
8. Albina Marić – referent – komunalni redar
9. Matea Rešetar – viša stručna suradnica za poslove Gradskog vijeća i Gradonačelnika
10. Vjekoslav Broz – rukovoditelj Poslovne jedinice trgovačkog društva Vodoopskrba i odvodnja Zagrebačke županije d.o.o. Ivanić-Grad
11. Mario Mikulić – direktor trgovačkog društva Komunalni centar Ivanić-Grad d.o.o.
12. Sanja Radošević – direktorica trgovačkog društva IVAKOP d.o.o.
13. Pero Krnjaić – predstavnik srpske nacionalne manjine
14. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 17. sjednicu te konstatirao kako je sjednici od ukupno 15 prisutno 9 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 9 glasova za jednoglasno usvojen zapisnik sa 16. sjednice Gradskog vijeća Grada Ivanić-Grada.

Gradsko vijeće jednoglasno je sa 9 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje Polugodišnjeg izvješća o radu Gradonačelnika Grada Ivanić-Grada za razdoblje srpanj – prosinac 2022. godine i donošenje Zaključka o prihvaćanju istog**
2. **Razmatranje prijedloga i donošenje Odluke o izmjenama Odluke o gradskim porezima Grada Ivanić-Grada**
3. **Razmatranje prijedloga i donošenje Odluke o o davanju suglasnosti za kreditno zaduženje Vatrogasnoj zajednici Grada Ivanić-Grada uz jamstvo Grada Ivanić-Grada**
4. **Razmatranje prijedloga i donošenje Odluke** **o izmjeni Odluke o izboru predsjednika i članova Mandatne komisije**
5. **Razmatranje prijedloga i donošenje Odluke o izmjeni Odluke o izboru predsjednika i članova Odbora za izbor i imenovanja**
6. **Razno**

Rad prema utvrđenom dnevnom redu.

1. **TOČKA**

g. Tomislav Abramović – ukratko ćemo rezimirati izvješće o aktivnostima u periodu između zadnje sjednice koja je bila, odnosno od 16.2. do 15.3. Što se tiče rada komunalnog redarstva u ovom periodu imali smo novi segment, a to je obuka novih kolegica u gradskoj upravi pa smo i rad i aktivnosti podredili periodu pripreme, obuke, upoznavanja sa terenom i svim aktivnostima komunalnog redarstva sa novim kolegicama u gradskoj upravi pa i sve ove aktivnosti su u stvari zajedničke aktivnosti koje smo provodili u ovom periodu. Što se tiče upravnih postupaka u periodu od početka godine izdano je pet rješenja, odnosno pokrenuto je pet upravnih postupaka. U odnosu na prošlu sjednicu to su u stvari četiri nova upravna postupka pokrenuta, jedno Rješenje je za neuređenu parcelu, dok su četiri rješenja što se tiče oborinske odvodnje. U ovom periodu imali smo pojačani angažman i radova na rješavanju oborinske odvodnje, a samim time smo na terenu i rješavali u stvari i obaveze građana u smislu održavanja postojećih cijevnih propusta, odnosno prilaza na parcele, znači da ti mostovi budu u svom funkcionalnom stanju. U tom cilju pokrenuta su četiri upravna postupka i sada je u tijeku taj postupak izdavanja Rješenja i period kada mi određujemo rok izvršenja tih potrebnih radnji, a sve sukladno Odluci o komunalnom redu. Što se tiče obaveznih prekršajnih naloga od početka godine je pokrenuto šest postupaka. Ono što je ovdje različito je šta sve aktivnosti nam ovise o dostavljenim podacima od Policije pa sada očekujemo još uvijek za svih šest podatke o prekršiteljima, a u odnosu na prijašnje izvješće to su dva nova. Što se tiče korištenja javnih površina imali smo četiri izdane suglasnosti od početka godine, jedna je više u odnosu na zadnju sjednicu, pet suglasnosti za vozila teža od 3,5 t unutar područja Grada gdje postoji to ograničenje i osam suglasnosti, odnosno pet više u odnosu na zadnje izvješće vezano za izvođenje radova na javnim površinama. Bilo koja vrsta radova koja se izvodi na javnoj površini podrazumijeva i ishođenje suglasnosti, u ovom periodu , dolazak proljeća i očekuje se i pojačanje tih radova. Što se tiče brige o javnim površinama i objektima u vlasništvu Grada dnevna je komunikacija sa Komunalnim centrom, svakog tjedna aktivnost je u stvari kolegij koji imamo sa predstavnicima Komunalnog centra pa ovaj puta je to bilo pojačano i od strane gradske uprave sa našim novim djelatnicama koje su se upoznale sa radom i aktivnostima Komunalnog centra po pitanju održavanja našeg grada. Podsjetnik, održavamo kompletno Zelenjak, Visoku školu, Dom Alojza Vulinca, Poduzetnički inkubator, muzej, Turističku zajednicu i Dom hrvatskih branitelja, svi sitni popravci, redovno održavanje, to sve ulazi u obim održavanja koji pokriva ovdje uglavnom Komunalni centar, a u stvari sve te aktivnosti se dogovaraju i koordiniraju na tom tjednom sastanku. Od početka godine izdano je 22 naloga prema Komunalnom centru od kojih je u ovom razdoblju izdano 12 novih. Više-manje za funkcionalnost javnih površina, za popravke na javnim objektima, a ono što je možda, bilo je i na zadnjoj sjednici pitanje, neko možda od radova koje pitanje je bilo i prije postavljeno na sjednici je sanacija bankina na javnim površinama, na prometnicama, to smo u ovom periodu obišli Sa izvođačem radova i izdali nalog za Stjepana Gregorka, Hercegovačku, Donju Poljanu, Petari i Ulicu Grabersko brdo. To je bilo najkritičnije dok ostalo je dalje u postupku obilaska i prema potrebi će se izdavati potrebni nalozi za sanacije istih. Što se tiče održavanja objekata, spomenuo sam na početku i na prošloj sjednici, pojačan je period obilaska mjesnih odbora i društvenih domova pa i samih radova na društvenim domovima tako su u ovom periodu izvedeni radovi u Preovcu na društvenom domu gdje ej uređena kuhinja i sanitarni čvor i praktički veliki obim radova je tamo riješen. Društveni dom Caginec isto smo imali problem sanacije vlage u društvenom i to je završeno, to je naš Komunalni centar odradio kompletno sam posao, a ono što smo u stvari dodatno imali je obilazak MO-a, odnosno društvenog doma Posavski Bregi gdje smo utvrdili sve nedostatke i potrebne radnje i ono što je u stvari su izdani odmah i nalozi za određene popravke, radove, tako da je u stvari nešto odrađeno, znači ono što se tiče javne rasvjete, odnosno rasvjete u samom objektu su izdane narudžbenice isto kao i popravci tipa rješavanja sustava odvodnje i samog sanitarnog čvora i oni popravci koji su vanjski radovi, a Komunalni centar je isto započeo sa svojim radovima iz svoje domene održavanja tog objekta. Popisani su svi nedostaci tako da u stvari to ćemo još onda u koordinaciji sa Komunalnim centrom i dalje prema mogućnostima rješavati na terenu. Također i društveni dom Trebovec, u stvari tamo je postupak i rješavanje već dobrim dijelom traje i radovi su u tijeku i tako da u stvari i taj dom u ovom periodu se završavao dio tih radova. Određeni sitni popravci su u stvari i obilazak je bio i u Šumećanima i u Deanovcu i u Šarampovu Donjem gdje su u stvari isto također izvedeni ti radovi ili su u samom tijeku. Što se tiče brige o javnim površinama pojačano se odrađivalo radove na oborinskoj odvodnji. Prilikom zadnjih oborina smo imali i dosta obiman obilazak terena i utvrđivanje svih tih kritičnih točaka i ono što je u ovom periodu odrađivano i kompletno riješeno znači U Deanovcu dio Ulice Josipa Cobovića skretanje prema HŽ kolodvoru gdje su sanirani ti kanali za oborinsku odvodnju, u Šarampovu Donjem taj spojni kanal od Majdekove do društvenog doma je u fazi snimanja i krčenja same trase gdje će se u stvari trebati profilirati taj odvodni kanal, znači radovi su također započeli. U Graberskom brdu smo također imali i još uvijek su radovi na kritičnom dijelu gdje se voda zadržavala odnosno nije bilo dovoljne protočnosti. Utvrđen je obim radova, ali jednostavno još nije došao na red, također imamo u Deanovcu dvije točke koje su se pokazale kritične uz glavnu cestu i u Ivanić-Gradu Proljetna i Marekovićeva ulica to su radovi u tijeku isto na točkama koje su utvrđene da su prilikom oborina bile kritične. Što se tiče održavanja javnih površina, a odnosi se u stvari na uređenje odnosno krčenje i uređenje površina koje su u vlasništvu Grada i RH u stvari u ovom periodu je dosta odrađeno na terenu. Parcela u Ivaniću kod OŠ Stjepana Basarićeka, dakle na zadnjoj sjednici sam govorio da smo sve to obilazili i da smo u postupku nabave, a evo u ovom periodu je već gotovo sve i odrađeno, znači jednostavno u kolodvorskoj ulici ta parcela još nije, ali je u postupku rješavanja. U Opatincu parcele gradske su riješene, u Šarampovu Donjem i ono što u stvari još imamo određeni dio u Opatincu uz Obrtničku ulicu, jednostavno zbog količine vode nismo bili u mogućnosti završiti do kraja posao, ali u stvari sve te parcele koje su bilo prijavljene od građana ili obilaskom terena smo utvrdili da su u stvari dosta blizu urbanog dijela naselja smo ovim aktivnostima i riješili. Ono što je sada u pripremi, u stvari već izvršen obilazak uređenja drvoreda tu i u Parku samom kao i u Sportskom parku Zelenjak te uz prometnice na području Grada gdje su se pokazale u stvari potrebe za uređenjem tih površina uz same prometnice. Krpanje udarnih rupa također je započeto, u stvari vrijeme dozvoljava, izvođač je krenuo sa redovnim sanacijama, imali smo jednu onu interventnu ali sad smo krenuli sve po redu i praktički će biti riješen dobar dio u slijedećih desetak dana, dva tjedna svih onih udarnih rupa i ta manja presvlačenja odnosno gdje je potrebna sanacija kolnika nakon ovog zimskog perioda. Što se tiče urbanog opremanja i uređenja odnosno radova na urbanoj opremi, Komunalni centar je obišao sve mjesne odbore odnosno sva naša igrališta. Povratno smo u dogovoru za uređivanje i popravak na 19 igrališta na području Grada prema specifikacijama koje smo u stvari dobili povratno od djelatnika Komunalnog centra i to je ono nešto što je sad u stvari postupak u slijedećih mjesec dana gdje će se u stvari sva igrališta urediti. Također bio je i popravak i izmještanje autobusnog stajališta odnosno stanice u Breškoj Gredi gdje smo u dogovoru sa građanima i Mjesnim odborom izmjestili tu stanicu i sada je ona sigurnija za same korisnike, prije svega djecu koja čekaju školski autobus, bila je uništena u prometnoj nezgodi i ona je sada ponovno uređena i ono što je sad u postupku je osvjetljavanje mostova, odnosno priprema za osvjetljavanje mostova i popravak klupa i rasvjete na malom trgu gdje su se sad u ovom periodu izvršili potrebni radovi da bi to bilo u punoj funkcionalnosti. Spomenuo sam tjedne komunikacije, sastanke i koordinacije, ali svakodnevne su i prijave građana, tu imamo pojačane aktivnosti, ali evo i kolegice su došle pa se i dosta radi sa strankama, odnosno stranke dolaze i u Grad pa evo i po njihovim zahtjevima izlazimo na teren tako da će i u narednom periodu biti te aktivnosti popravaka po i prijavama građana, ali i nakon obilaska terena koji imamo redovno u svojoj djelatnosti. Naravno i radovi higijeničarske službe, veterinarske usluge, u ovom periodu smo izdali 17 odobrenja za više od 25 životinja, znači u bilo kojoj aktivnosti izdane su suglasnosti za usluge koje pokrivamo iz ovog fonda. Šta se tiče suradnje sa mjesnim odborima spomenuo sam da smo već imali i obilazak mjesnih odbora, ali ono što slijedi do kraja mjeseca će u stvari biti i sa ostalim mjesnim odborima s kojima još nismo kontaktirali da će obilazak i tih područja tako da će se u stvari pripremiti eventualno i cjelovito rješavanje problema koji su prisutni na tim mjesnim odborima tako da će to biti onda za slijedeću sjednicu.

Gđa. Maja Krnjević – postavljam svojih pet pitanja na koje imam pravo, to su manje-više pitanja građana. Prvo pitanje odnosi se na aglomeraciju, pa molim gradonačelnika da nam kaže kakva je trenutna situacija jer kod dijela naših građana i svih nas zapravo postoji jedan strah da bi se moglo izgubiti 70% sredstava koja su zapravo predviđena iz Fonda EU i ukoliko se to dogodi tko će onda financirati aglomeraciju u tom postotku. Drugo pitanje vezano je uz kvalitetniju zdravstvenu zaštitu naših građana i da li se po tom pitanju zajedno sa Križem i Kloštrom Grad Ivanić bude odlučio za financiranje ovog drugog tima i što je sa specijalističkim ordinacijama, posebno ginekološkom ordinacijom koja, koliko građani javljaju, u ovom trenutku nema ginekologa. Treće pitanje, u kojoj je fazi projekt izgradnje dvorane uz OŠ Đuro Deželić i kojih dimenzija će ona biti. Da li će to biti školska dvorana ili će to biti ipak u dimenzijama da se mogu i sportovi ostali igrati koji traže određene dimenzije, kao što je recimo rukomet. Četvrto pitanje vezano je uz gospodarski razvoj Grada Ivanića, zanima nas u kom obujmu i s kojim benefitima Grad u ovom trenutku privlači investitore, jesu li trenutno u pregovorima s nekim novim investitorima, odnosno s nekim tko bi investirao u našem gradu i tako otvorio neka nova radna mjesta. S tim u vezi je i peto pitanje, mislim da je trenutno i najvažnije ne samo u Gradu Ivanić-Gradu, najvažnije je u cijeloj Republici Hrvatskoj. Naime, kako znamo do 2017. godine Republika Hrvatska nema program za mlade što ne znači da ga Ivanić ne treba imati ili da ga nema. Zanima nas da li taj program uopće postoji, da li se na njemu radi jer prema popisu stanovništva iz 2011. godine imali smo 2809 stanovnika između 15 i 29 godina. 2021. godine po popisu stanovništva bilo ih je 2064 što je 27% manje. Ako uzmemo u obzir da je u ukupnom broju stanovnika po popisu iz 2011. bio pad stanovništva Grada Ivanić-Grada od 10,7% onda vidimo zapravo da je ovo vrlo, vrlo poguban podatak za nekakvu perspektivu Grada Ivanića ako gledamo nekakvih 15 ili 20 godina unaprijed, jer pazite, djeca koja su 2011. godine po popisu imala 15 godina, 2021. su imali 25 godina, danas imaju 27, a bilježimo nekakav manjak, odnosno nekakav pad mladih ljudi u gradu Ivaniću od 27%. E pa sada u tom kontekstu zapravo imamo jedan prijedlog. Još da spomenem da iz te dobne skupine u ovom trenutku na području Grada Ivanić-Grada imamo evidentirano 91 nezaposlenog. E sada što možemo učiniti? Pitanje je kakve programe za mlade razvija Grad, da li ih imamo jer imamo primjere dobre prakse iz Karlovca, Samobora, Svete Nedelje gdje postoje centri za mlade. Mislim da čak u Samoboru imaju i nekoliko stalno zaposlenih koji pružaju maksimalan apsolutan suport mladima od onog pitanja profesionalne orijentacije do pripreme mladih nakon završetka škole, fakulteta za odlazak na intervju za posao do organizacije različitih tribina, do organizacije različitih predavanja na temu zdravlja i ostalog. Tako da evo to je jedan primjer dobre prakse pa mislim da ne bi bilo loše da to napravimo i kod nas. Mi imamo Savjet mladih, ali Savjet mladih je eto, mislim da nema tu moć koju bi imao centar za mlade kad bismo ga uspjeli osnovati. Zanima me da li po tom pitanju Grad planira nešto raditi, da li je već nešto napravljeno i u kom smjeru u tom dijelu idemo jer gledajte, ako po tom pitanju ne krenemo raditi odmah bojim se da ćemo za 15, 20 godina biti ozbiljno star grad bez obzira na novi pomladak koji imamo i ovaj natalitet koji trenutno imamo, jer ljudi će nam jednostavno otići.

Gradonačelnik – prvo pitanje je pitanje aglomeracije, odnosno kanalizacijskog sustava, u kojoj je fazi, tko će financirati tih 70 % ukoliko cijeli projekt propadne. Ovo nema direktno veze sa Vama, ali ipak želim podsjetiti građane Ivanić-Grada da je upravo SDP zajedno sa gospodinom Golubićem iskazao veliku skepsu i kod početka tog projekta, odnosno da je čak bio protiv, da je bio protiv ujedinjavanja u zajedničko poduzeće što je bio uvjet uopće da se ostvare ta sredstva i da je od početka zapravo vaša nekakva, što opet nema s Vama direktno veze osobno, ali nekakva opcija je bila protiv tog projekta. Ono što znaju naši građani, mislim da smo to izvještavali i preko stranica Grada to je da je objavljen javni natječaj, da je javni natječaj završio, da je nakon završetka javnog natječaja obavljen odabir izvođača, da je na taj odabir bila upućena jedna žalba, da je Državna komisija za žalbe odbila tu žalbu, ali ono što je sigurno novo, a mislim da je to informacija od prije dva dana, da je sada dignuta upravna tužba, odnosno pokrenut upravni spor od strane također od jednog od tih koji nisu dobili na tom natječaju i zadnja informacija od strane direktora koju imam je da se sad čeka od 30 do 45 dana da Upravni sud donese odluku da li će odbaciti tu pritužbu i da li će se na taj način, to je zadnja mogućnost koja bi mogla spriječiti taj projekt da li će se krenuti u upravni spor što bi onda iziskivalo opet jedno određeno vrijeme otezanja dok Upravni sud postupi po tome ili će se krenuti dalje. Ono što je već bilo određeno, to je bilo u utorak idući, trebalo je biti potpisivanje ugovora i uvođenje izvođača u posao, ali to se sada neće desiti s obzirom da se sve pomiče za još 30 do 45 dana dok Upravni sud donese odluku da li će se pokrenuti spor ili neće. To je informacija od prije dva dana i zahvaljujem na pitanju jer smo podijelili tu informaciju i sa građanima Ivanić-grada. Što se tiče zdravstvene zaštite istina je, kao što ste rekli, da Grad stvarno nema ingerencije, nije nadležan za taj dio, ali aktivno učestvuje u svemu tome. Ono što je najveći problem našeg Doma zdravlja to su naravno specijalističke ambulante, kao što ste rekli ginekološka i rendgenološka. Što se tiče Grada mi smo iskazali suport i odlučili se odvojiti 30.000,00 eura iz gradskog Proračuna koji će biti pred vama u rebalansu pošto ih momentalno nema, za kupnju ginekološkog ultrazvuka i time bi stvorili sve preduvjete da i tu dobijemo stalnog liječnika. Nekakva rješenja za to postoje koliko sam u razgovoru sa samim ravnateljem Doma zdravlja. Što se tiče rendgenologa isto aktivno učestvujemo, postoji na području Grada Ivanić-Grada jedna osoba, jedan rendgenolog koji ne radi u Ivanić-Gradu nego radi u Zagrebu, odnosno u Sesvetama i nekako bili bi najsretniji kada bi ta osoba prihvatila posao u Ivanić-Gradu, i tu smo isto uključeni u nekakve pregovore i nadam se da će se nešto riješiti, a problem specijalista samih ambulanti rješavamo, postoji evo tu i jedna doktorica, mlada, završena, s područja Ivanić-Grada koja traži isto ambulantu u Ivanić-Gradu i upravo u ponedjeljak ujutro sam u Samoboru na sastanku sa ravnateljem Doma zdravlja i dalje razgovaramo o nekim mogućnostima. Definitivno problema ima, definitivno Grad nije nadležan za njega direktno, ali smo u stalnim kontaktima, radimo i trudimo se da riješimo ono što možemo i pomognemo. Također, Vaše pitanje vezano za školu Đuro Deželić, postoji idejni projekt. Idejni projekt u sebi sadržava malu dvoranu, znači to je dvorana kakvu već imamo, manjih dimenzija, u Gradu. Očekuje se taj natječaj na koji bi se trebalo prijaviti proširenje škole, ne dvorane, nego proširenje škole kako bi ta škola eventualno ušla u jednosmjenski rad. Radi se o rekonstrukciji zapravo cijelog dijela školstva gdje se ograničava točno broj učenika u svakom odjeljenju. Znači neće više biti odjeljenja sa 17 učenika, 18, nego će biti sa 27. Na taj način će se smanjiti broj odjeljenja, time bi i naša škola onda imala upravo taj broj koji je potreban da uopće se može aplicirati to, a mogućnost izgradnje velike dvorane ovisno o tome da li je Grad spreman sufinancirati ili nije, Grad Ivanić-Grad je spreman sufinancirati. Radi se o dodatnih po našoj procjeni nekih desetak milijuna kuna, odnosno 1,5 milijuna do 2 milijuna eura, ali je ključno pitanje da li na toj lokaciji, a to je lokacija u centru ova škola, postoji uopće mogućnost da stane takav veliki objekt. Po onome zadnjem što smo gledali on ne stane i to je ključan problem. Nisu problem ni novci, tako da iskreno Vam sada u ovom trenutku ne mogu reći da li ćemo to uspjeti riješiti ili nećemo jer nije stvar da ima volje ili nema, stvar je prostorno planske problematike i uopće smještaja takovog ogromnog objekta u taj prostor koji je tamo na raspolaganju, ali vidjet ćemo kud će nas to dovesti i da li ćemo to uspjeti onda riješiti ili nećemo sa velikom dvoranom ili ćemo imati malu. Što se tiče gospodarskog razvoja Grada Ivanić-Grada, novih investitora i svega ostalog vezano uz to mi sigurno po našim cijenama našeg zemljišta u gradu, gradskog zemljišta smo definitivno prihvatljivi za investitore. Ono što je nama puno veći problem to je što Grad Ivanić-Grad ne posjeduje zemlju u vlastitom vlasništvu koju bi mogao prodavati. Znači mi nemamo tih parcela, mi imamo situaciju da u našim poslovnim zonama, a to govorim o zoni 6 i zoni 5 koje su još uvijek u Prostornom planu, imamo ogromne površine zemljišta koje su zapravo ledine, u naravi to je zapravo stvarno poljoprivredno zemljište koje nije ničim uopće primjenjivo za razvoj gospodarstva, a cijene tih parcela su kao da se radi o suhom zlatu, odnosno kao da su to potpuno opremljene nekakve površine, a sve su privatnom vlasništvu i Grad nema nikakav utjecaj na prodaju tih parcela. Ono što je sigurno sad u tijeku i u čemu u Gradu upravo intenzivno radimo i na tome se trudimo potpuno promijeniti tu situaciju, znači naša je tendencija da se gospodarske zone smanjuju na realno ono što je sad zauzeto, i takvo evo imamo iskustvo i drugih sredina, znači ono gdje je izgrađena infrastruktura ili postoji infrastruktura to će biti gospodarska zona. Ono gdje nema biti će poljoprivredno zemljište. Tu ćemo sigurno imati veliki otpor jer je još prije petnaestak godina i više, zapravo su u nekakvim mešetarenjima prodane te velike površine ljudima koji zapravo nemaju nikakvu namjeru graditi niti ništa raditi nego naprosto zaraditi na preprodaji i tada se zapravo poljoprivredno zemljište pretvorilo u gospodarsko zemljište i na taj način se umjetno digla vrijednost tog zemljišta koje zapravo ne vrijedi te novce. Kroz ovaj Prostorni plan i Izmjene Prostornog plana koje su pred nama nastojat ćemo tu problematiku riješiti i tada realno pretvoriti gospodarske zone u gospodarske zone ono što stvarno zona je i ono što ima infrastrukturu, a ostalo će biti poljoprivredno zemljište, pa onda novi investitor će kupovati poljoprivredno zemljište koje će se, ako je on ozbiljan investitor, pretvarati u gospodarsko i u gospodarsku zonu, a ne obrnuto da zapravo investitor kupuje poljoprivredno zemljište kao da je gospodarsko zemljište što ono definitivno nije, niti po ničemu nije. Na taj način tražimo i neke solucije u Prostornom planu da otvaramo zapravo zone uz auto cestu, jer vidimo i na primjeru Rugvice i svih ostalih sredina da zapravo investitori traže zemljište uz auto cestu, da se vidi s auto ceste i to je ono što se traži pa ćemo pokušati otvoriti nekakve nove zone u području uz auto cestu i dajemo tu maksimalne napore da to riješimo, ali to će biti vjerojatno na idućim gradskim vijećima predmet naše rasprave s obzirom da će uskoro biti i javna rasprava o Prostornom planu pa vas pozivam sve da se uključite u to. Što se tiče programa za mlade, Grad Ivanić-Grad sigurno i do sada ima programe za mlade, prvenstveno evo i u srednjoškolskom i osnovnoškolskom obrazovanju nastojimo svim silama zadržati naše mlade. Vi znate da mi sufinanciramo i kompletan prijevoz za studente čime zapravo nastojimo da ne odlaze iz grada. Financiramo i Savjet mladih. Oni programi koji su pred nama za realizaciju to je u okviru gospodarskog razvoja Grada u ovoj godini kroz javni poziv razrađujemo nekakve mjere čime bi potaknuli samozapošljavanje mladih i to sufinancirali, međutim tu sad ima neke pravne mislim enigme vezano uz dvostruko financiranje s obzirom da na taj način i država financira za samozapošljavanje, moramo vidjeti da li je to u skladu sa Zakonom ili nije. Definitivno krećemo sa poticajnom stanogradnjom, mislim da oko 15.5. će biti opet javni poziv i nadam se da ćemo do kraja ove godine uspjeti skupiti dovoljan broj zainteresiranih ljudi za prvu zgradu koju će Grad sufinancirati po tim povoljnijim cijenama stanova za mlade tako da otvorili smo Veleučilište. Samo Veleučilište sigurno je dovelo mlade u naš grad, u 9. mjesecu očekujemo i početak rada sestrinstva, odnosno Veleučilište sestrinski program, čime ćemo opet imati u gradu negdje oko tristotinjak studenata, možda i više, tako da definitivno mi podržavamo sve što je u korist mladih, dolaska mladih u Ivanić-Grad na školovanje, pa i ostanak ovdje, a ovo što ste Vi sve izdvojili, da to je tendencija, ali nije to samo tendencija našeg grada, to je tendencija u većini sredina, pa i iz mog obiteljskog statusa s obzirom da mi je i kćer vani i znam da bilo kakva mjera u Gradu Ivanić-Gradu nije mogla nju zadržati da ode van, a vjerojatno ima i drugih takvih ljudi. Otvorile su se granice, mladi su danas drugačiji, drugačije percipiraju uopće svijet, ništa im nije daleko, a evo i mi smo članica EU s otvorenim granicama, migracija je možda čak i na dnevnoj bazi, doslovce možete raditi u Sloveniji, a živjeti u Ivanić-Gradu. Neka su nova vremena, a sigurno da treba raditi sve da se mladi zadrže ovdje, a mislim da je to već ipak neko pitanje opće gospodarske situacije u državi i stanja u državi.

g. Mladen Prelec – prvo pitanje za komunalnog redara, naime građani se žale, zeleni otok u Graberju Ivanićkom postavljene su kamere oko njega međutim tamo se i dalje gomila smeće, zaustavljaju se auti koji iskipaju, tamo su kamere pa je pitanje koliko je kazni naplaćeno preko tih kamera da je snimljeno, da se to prikaže da ljudi znaju da će biti kažnjeni ako već nisu, ako ne znaju. Slijedeće pitanje za gradonačelnika, naime negdje na početku mandata ovog vijeća ste najavili izgradnju, mogućnost, da budem precizan, izgradnje balona na rukometnom igralištu na Zelenjaku u suradnji sa Naftalanom pa nas zanima da li će to na kraju biti izvedivo ili neće s obzirom da znamo da je to zemljište u području Grada, Naftalan je to trebao dobiti nekako preko EU fondova. Da li će se moći izvesti i u kojoj je fazi. I treće pitanje je trenutni status sportske dvorane u Graberju Ivanićkom, u kojoj je fazi, vjerojatno mora ići novi natječaj za izvođača pa kada bi mogli očekivati nastavak radova ako neće biti žalbi.

Gradonačelnik – što se tiče balona moram reći da smo mi planirali ići na taj balon i čak smo i gledali, a odustali smo prvenstveno zbog cijene plina. Znači, s obzirom da je cijena plina skočila u nebo, a balon se trebao zapravo grijati na plin tada smo odustali evo od tog projekta da tako kažem što ne znači da smo trajno odustali. To je definitivno jedno rješenje koje tamo, po meni, odgovara, imamo stare svlačione, imamo objekt gdje je to riješeno, imamo u odličnom stanju igralište koje je rukometnih i košarkaških dimenzija i ja mislim da je to nešto što ćemo realizirati u vremenu ispred nas s obzirom da se ne radi o tako golemoj investiciji za Grad. Naravno da i održavanje košta, ali procjena je bila pošto tamo neprestano mora raditi plinski kompresor jer se zapravo grije i puni toplim zrakom ti troškovi su zapravo bili za nas tada preogromni, vidimo da sad Vlada donosi neke mjere, taj objekt ionako ne bi bio obuhvaćen tim mjerama, a cijena plina na tržištu je i dalje ludo visoka i u ovom momentu zapravo, po nama, nije pametno realizirati taj projekt. Vidjet ćemo što nam nosi vrijeme ispred nas i on kao takav stoji. Očekujem da možda već idući tjedan se raspiše natječaj ponovo za dvoranu u Graberju. Što se tiče nas mi bi već to i raspisali, Županija je to malo stopirala jer su tražili neko mišljenje od Državne komisije za javnu nabavu u kojoj su tražili mišljenje na koji način se može izbjeći da se ponovno javi zapravo izvođač koji je već bio izvođač pa je odustao od toga,, još nismo dobili taj odgovor, nisu ga dobili niti oni, ali naš je stav što su se, mislim, i oni složili da mi idemo sa natječajem, a onda ćemo vidjet što će nam donijeti javna nabava i mi uvijek možemo poništiti natječaj. S obzirom da je i za očekivat da cijene koje ćemo dobiti neće biti ni približno niske kao što su bile ove prvotne nego že biti više i sigurno ćemo trebati prvo rebalansirati Proračun i osigurati dodatna sredstva da bi se završila dvorana jer ne vjerujem da ovo što je sada u Proračunu da će biti dosta, vidjet ćemo nakon javne nabave.

g. Tomislav Abramović – za tu lokaciju smo u prošloj godini imali tri prekršajna naloga. Od ta tri jedna je bila žalba, radilo se drugoj osobi tako da je taj još u tijeku. Od onih šest sada novih dvije se odnose na tu lokaciju i danas sam još u stvari ja vidio i poslikao da je ponovo odbačen otpad kraj tog kontejnera tako da će kolega izvaditi u stvari snimku perioda zadnjih dva, tri dana gdje ćemo u stvari onda opet zatražiti od Policije. Sa Ivakopom je dogovor u stvari da se redovno čisti ta površina okolo, ali jednostavno mi po kamerama onda tražimo u stvari počinitelja prema vozilu, od Policije kada dobijemo podatke možemo pokrenuti prekršajni postupak tako da od onih šest spomenutih prekršajnih sada su dvije u tijeku, a u prošloj godini krajem godine to su bila tri prekršajna naloga izdana.

g. Željko Brezovečki – prvo, postavljam novom komunalnom timu koji će evo početi raditi, pa molim vas da si zabilježite pitanja, presječen je nogostup i dio ceste kod kućnog broja 108, to vam je inače nasuprot gospodina Vrtarića u Savskoj ulici, treba vratiti u prvobitno stanje asfalt, a sada je samo beton gore pa eto molio bih da se to obiđe. Drugo pitanje se odnosi na Jalševac, evo napokon nakon šest mjeseci uspjeli smo dobiti nove stupove da oni drveni stupovi sa rasvjetom ne rasvjetljavaju dvorišta privatna nego su prebačene sada lampe na nove betonske stupove, međutim lampa ne radi iako je prebačena na novi stup on ne radi pa molio bih da se obiđe odmah na samom početku kućni broj 4 u Jalševcu. Treće pitanje, na šetnici kod teniskog igrališta kod balona ne svijetli jedna lampa i od gradske uprave, kada krenemo ona prva šetnica od gradske vijećnice prema groblju, isto jedna ne svijetli i na kraju same šetnice kod onog mosta koji prelazi prema Naftalanu, ili točnije onaj plinovod koji drži cijev, tamo nestali su znakovi za bicikliste i za pješake. Četvrto, nogostup u Vulinčevoj ulici, presječen je isto nogostup, točnije kod table Gumex eko, pa eto nedostaje dio asfalta pa bi molili da se to vrati u prvobitno stanje. Peto pitanje, cijela Ulica Franje Moguša je lijepo sređena, tj. obnovljena i nije mi jasno zašto taj izvođač radova nije vratio i znakove koji su se nalazili u toj ulici nego su bačeni na samom početku i znak stop i znak naziv ulice i sve ostalo nije vraćeno na prvobitno stanje, nego jednostavno bačeno sa strane na travu pa eto ako je moguće i tu Franje Moguša da obiđete da vidite kako je lijepo Grad Ivanić-Grad stvarno to obnovio, međutim izvođač nije do kraja sve to odradio.

g. Lovorko Matković – osvrnuo bih se na ovu diskusiju do sada, kako se kaže narodni nije sve zlato što sija. Mi svi znamo govoriti o Rugvici, o njezinoj zoni, ali ta Rugvica kao mjesto ima samo 700 stanovnika. To znači da nisu oni u nekakvom razvoju, imaju pad, a ako se sjećate ja sam prije jedno par mjeseci tražio podatak koliko ima kod nas školaraca u Ivanić-Gradu, negdje ima od klinaca koji idu u vrtić pa do studenata oko 2 500 ljudi. To je veliki znak, a to znači da Grad nešta radi, ulaže, sprema se, izgrađuju se stanovi, i tako dalje, ali Rugvica ima i dalje taj pad što se tiče stanovništva. Mislim da trebamo biti ponosni na ovo što se trenutno radi. Postavio bih dva pitanja. Prvo je pitanje cesta u Šumećanima, onaj opasni zavoj. Vidio sam u zadnje vrijeme da recimo Županijske ceste da li Sisačko moslavačka, da li Bjelovarsko bilogorska, a čak i Zagrebačka županija na zavojima freza cestu da dobije onu hrapavost da ne dolazi do proklizavanja. Ljudi iz Šumećana pričaju da u onom dijelu gore kod Šumećana da može doći do nesreće i da može doći do pogibije ljudi koji hodaju uz cestu. Molio bih da se vidi da li je to jedno od rješenja gore za Šumećane. Drugo je pitanje, mi smo pitali, a gradonačelnik nam je obećavao za čardak iza Naftalana koji je u vlasništvu Zagrebačke županije i Naftalana da bi mogao biti za koju godinu u funkciji naše Turističke zajednice, da će se on preseliti, da bi ga mogli iskoristiti, da bi bio i ponos i lijepa dika za Grad.

Gradonačelnik – nisam vidio to rješenje sa frezanjem ceste, pogledat ćemo to, vidjet ćemo. S obzirom da je i ta cesta o kojoj ste rekli u vlasništvu Hrvatskih cesta kao i cesta u Šumećanima, znači oni su praktički vlasnici i jedne i druge ceste. Iskreno ne vidim zašto onda to rješenje ne bi bilo ovdje moguće ako je moguće tamo, a ista firma upravlja i sa jednom i sa drugom cestom tako da evo pročelnik je to i čuo i na neki način dobio zadatak da to obiđe pa ćemo ih kontaktirati i vidjeti. Što se tiče čardaka iza Naftalana, istina je da mi već imamo građevinsku dozvolu za preseljenje čardaka na novu lokaciju, imamo također i građevinsku dozvolu za izgradnju onoga objekta na šetnici preko puta Grada, nazvali smo ga Paviljon, ali se u međuvremenu ukazala prilika Ministarstvo turizma je objavilo natječaj za razvoj turističke infrastrukture i onda smo sve to čardak, preseljenje čardaka, uređenje čardaka u etno zbirku, uređenje tog paviljona, nabava turističkog vlakića, uređenje pješačkih staza oko ribnjaka objedinili u projekt koji smo nazvali zemlja crnog zlata, a radi se o turističkom projektu Grada Ivanić-Grada i razvoju turističke infrastrukture kako ne bi potrošili proračunske novce iz Grada Ivanić-Grada, odnosno kako bi dobili novce iz Europe za razvoj te turističke infrastrukture, to smo objedinili u jedan projekt i prijavili prije nekih dvadesetak, petnaestak dana je sve prijavljeno na fondove, čekamo rezultate, ukoliko prođemo, tu je financiranje oko 85%, dobit ćemo europske novce i onda cijeli taj projekt ujediniti u Projekt Zemlja crnog zlata gdje zapravo promoviramo naftu, bučino ulje, Naftalan kao naše vrijednosti i u tom projektu očekujem da ćemo ostvariti to i da ćemo dobiti novce i onda sve to realizirati.

1. **TOČKA**

Gradonačelnik – pred vama je izvješće za zadnjih šest mjeseci prošle godine, u njemu su navedeni svi akti koji su donošeni u ime radnih tijela Grada i naravno mene kao gradonačelnika, vidimo da su gradske službe dobro radile da smo stvarno izrodili brdo tih potrebnih dokumenata. Ono što se uvijek na neki način gleda u tome je nekakav broj zaposlenih osoba gdje vidimo da nije bilo značajnih bilo kakvih odstupanja. Pobrojane su sve odluke, znači i o financijskim dodjelama udrugama, organizacijama, organizacijama po svim pitanjima. Nemam namjeru to pojedinačno čitati i izdvajati, sve je transparentno, nabrojeni su projekti koji su se u to vrijeme realizirali, od onih koji su se gradili, otvorenih gradilišta do projektiranja i obično ono što je najvažnije to je financijska situacija, odnosno financijski tijekovi kolanja novca gdje se vidi da smo ostvarili prihod. To je praktički, pošto se radi o drugom šestomjesečnom razdoblju onda i kraj godine taj prihod bio 87.583.064,00 kn što je bilo za 23,6% više nego godinu prije toga i da je najznačajniji znači rast bio po pitanju poreza i prireza i naftno rudne rente.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 9 glasova za i 3 glasa suzdržan usvojen

**Z A K LJ U Č A K**

**o prihvaćanju Polugodišnjeg izvješća o radu Gradonačelnika Grada**

**Ivanić-Grada za razdoblje srpanj – prosinac 2022. godine**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Gđa. Marina Šiprak – što se tiče ove Odluke ona se donosi, odnosno izradama ovih trećih izmjena Odluke o gradskim porezima Grada Ivanić-Grada pristupilo se sukladno uputi Ministarstva financija, Porezne uprave koje je u okviru svojih ovlasti propisanih Zakonom o lokalnoj i područnoj (regionalnoj) samoupravi i Zakonom o lokalnim porezima provelo nadzor nad Odlukom o gradskim porezima Grada Ivanić-Grada te je naložilo otklanjanje uočenih nedostataka i usklađivanje Odluke o gradskim porezima Grada Ivanić-Grada sa Zakonom o lokalnim porezima točno sa odredbom članka 42. stavka 1. Zakona o lokalnim porezima kojom je propisano kako predstavničko tijelo jedinice lokalne samouprave svojom odlukom utvrđuje slijedeće - za potrebe plaćanja prireza porezu na dohodak, visinu stope prireza porezu na dohodak, za potrebe plaćanja poreza na potrošnju, visinu stope poreza na potrošnju i nadležno porezno tijelo za utvrđivanje i naplatu poreza, za potrebe plaćanja poreza na kuće za odmor, visinu poreza na kuće za odmor, a ovisno o mjestu, starosti, stanju infrastrukture te drugim okolnostima bitnim za korištenje kuće za odmor, i nadležno porezno tijelo za utvrđivanje i naplatu poreza, za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza. Inače Gradsko vijeće je u svom prethodnom mandatu 30. ožujka 2017. godine donijelo Odluku o gradskim porezima Grada Ivanić-Grada i tom Odlukom su uvedene zapravo sve ove četiri vrste gradskih poreza, dakle prirez porezu na dohodak, zatim porez na potrošnju, porez na kuće za odmor kao i porez na korištenje javnih površina. Ministarstvo financija, Porezna uprava je ove godine provodilo nadzor nad tom Odlukom iz 2017. kao i svim njezinim izmjenama do danas, a bile su dvije izmjene, jedna 2017. i druga prošle godine, krajem 2022. godine te je dalo obveznu uputu Gradskom vijeću da u roku od 15 dana od primitka upute koju smo dobili 1. ožujka ove godine otkloni uočene nedostatke i uskladi Odluku o gradskim porezima Grada Ivanić-Grada sa čl. 42. st.1. Zakona o lokalnim porezima.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o izmjenama Odluke o gradskim porezima Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**3. TOČKA**

Gđa. Tamara Mandić – Vatrogasna zajednica provela je postupak nabave dugoročnog kredita s namjerom kupnje četiri vozila za potrebe Vatrogasne zajednice. Pristigla je ponuda OTP banke koja je ocijenjena kao valjana. OTP banka u svojoj indikativnoj ponudi kao instrument osiguranja kredita traži odluku Gradskog vijeća kojom Gradsko vijeće daje suglasnost da će se u Proračunu Grada osigurati sredstva kao jamstvo Vatrogasnoj zajednici za otplatu kredita. Stoga je vatrogasna zajednica uputila molbu za donošenje takve Odluke. Radi se o kreditu u iznosu 250.000,00 eura sa kamatnom stopom od 5,5 % te s rokom otplate od 8 godina.

U svrhu provedbe projekta nabave vatrogasnih vozila članicama Vatrogasne zajednice Grada Ivanić-Grada koja su istima prijeko i nužno potrebna radi provođenja mjera zaštite od požara na području grada Ivanić-Grada, Grad Ivanić-Grad podržava Vatrogasnu zajednicu Grada Ivanić-Grada u provedbi navedenog projekta te će u razdoblju otplate dugoročnog kredita, osim sredstava za financiranje vatrogasne djelatnosti i aktivnosti sukladno člancima 110. i 111. Zakona o vatrogastvu („Narodne novine“ broj 125/19, 114/22), osiguravati dodatna sredstva potrebna za otplatu kredita, a sve sukladno potpisanoj Strategiji razvoja vatrogastva 2021.-2029. godina.

Gđa. Maja Krnjević – obzirom da vrlo dobro svi znamo što rade naši DVD ovi i koliko njihovi članovi volonterski odrade u najgorim i najtežim situacijama kad su različite nepogode, potresi, saobraćajne nesreće, požari i tako dalje, mislim da njima treba osigurati najbolja moguća tehnička pomagala pa tako i sve one automobile i ostalo što im treba, kombije, navalna vozila, itd. tako da pozdravljam ovu odluku i naravno da ćemo je podržati.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o davanju suglasnosti za kreditno zaduženje Vatrogasnoj zajednici**

**Grada Ivanić-Grada uz jamstvo Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojen na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Željko Brezovečki – iznio je prijedlog Odbora za izbor i imenovanje za donošenjem Odluke o izmjeni Odluke o izboru predsjednika i članova Mandatne komisije na način da se mijenja točke 1. Odluke, te se u istu pod rednim brojem 3. imenuje Aleksandra Toth umjesto preminulog Krešimira Ceranića

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o izmjeni Odluke o izboru predsjednika i članova**

**Mandatne komisije**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**5. TOČKA**

g. Željko Brezovečki – iznio je prijedlog Odbora za izbor i imenovanje za donošenjem Odluke o izmjeni Odluke o izboru predsjednika i članova Odbora za izbor i imenovanje na način da se mijenja točke I. Odluke, te se u istu pod rednim brojem 4. imenuje Irena Fučkar umjesto preminulog Krešimira Ceranića.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o izmjeni Odluke o izboru predsjednika i članova**

**Odbora za izbor i imenovanja**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6.TOČKA**

Vijećnica Maja Krnjević predlaže da se Srednja škola Ivan Švear Ivanić-Grad premjesti na drugu lokaciju kako bi se povećali kapaciteti srednje škole te proširio prostor sportske dvorane i dječjeg vrtića.

Predsjednik Gradskog vijeća daje informaciju kako će se krajem mjeseca održati još jedna sjednica Gradskog vijeća Grada Ivanić-Grada.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17.40 sati.

Zapisnik sastavila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist